**Notă informativă**

**la proiectul Legii pentru modificarea și completarea Legii cu privire la organizarea şi desfăşurarea activităţii turistice în Republica Moldova**

**Condițiile ce au impus elaborarea proiectului și finalitățile urmărite**

Unul dintre obiectivele prioritare asumate de către Guvern, expuse în Programul de activitate al acestuia pe anii 2016-2018, rezidă în implementarea reformei administrației publice.

Pentru realizarea acestui obiectiv, prin Hotărîrea Guvernului nr. 911 din 25 iulie 2016 a fost aprobată Strategia privind reforma administrației publice pentru anii 2016-2020, iar prin Hotărîrea Guvernului nr. 1351 din 15 decembrie 2016, a fost aprobat Planul de acțiuni pe anii 2016-2018 pentru implementarea acestei Strategii.

Drept deziderat stabilit în Strategia citată, menţionăm revizuirea şi ajustarea cadrului normativ prin prisma implementării principiilor europene de administrare, consolidare a responsabilității autorităților administrației publice, prin îmbunătățirea gestionării acestora și asigurarea prestării serviciilor publice de calitate.

Întru realizarea acestor deziderate, precum şi raționalizarea structurii administrației publice centrale, bazată pe prioritățile de dezvoltare social-economică și angajamentele asumate în demersul de integrare europeană, a fost inițiată elaborarea prezentului proiect de act normativ.

Proiectul a fost elaborat de către Centrul de Implementare a Reformelor, în coordonare cu Cancelaria de Stat.

**Principalele prevederi ale proiectului și evidențierea elementelor noi**

Potrivit proiectului se propun o serie de amendamente în textul Legii cu privire la organizarea şi desfăşurarea activităţii turistice în Republica Moldova nr. 352-XVI  din  24.11.2006, acestea fiind justificate prin următoarele:

**1. Atribuirea sarcinii privind elaborarea politicilor în domeniul turismului către Ministerul Economiei şi Infrastructurii**

Elaborarea politicilor statului în domeniul economiei, din care face parte şi domeniul turismului, este o funcţie atribuită deja Ministerului Economiei şi Infrastructurii, prin intermediul Regulamentului cu privire la organizarea şi funcţionarea Ministerului Economiei şi Infrastructurii, aprobat prin Hotărîrea Guvernului nr.690/2017.

Astfel, activitatea în domeniul respectiv va fi asigurată prin intermediul Direcției politici economice şi mediul de afaceri, din carul MEI.

În context, s-a propus substituirea, în textul anumitor articole, a sintagmei „Ministerul Culturii şi Turismului” cu sintagma „Ministerul Economiei şi Infrastructurii”.

**2. Cu referire la pregătirea profesională şi perfecţionarea continuă a cadrelor pentru industria turismului**

Evocăm că, la moment, această funcţie este asigurată cu succes de către mediul academic al R.M.

În context, a fost elaborat inclusiv proiectul decretului privind abrogarea Decretului Președintelui Republicii Moldova nr.1967-III din 30.07.2004 privind înființarea Centrului National de Perfecţionare a Cadrelor din Industria Turismului.

În acest sens evocăm că, prin intermediul Legii nr.185 din 21 septembrie 2017 pentru modificarea şi completarea unor acte legislative, agenţii economici care solicită clasificarea structurii de primire turistică nu mai sunt obligați să prezinte copia de pe certificatul de absolvire a cursurilor de perfecţionare profesională din cadrul Centrului Naţional de Perfecţionare a Cadrelor din Industria Turismului sau din cadrul altor instituţii în domeniu acreditate în condiţiile legii ci *o copie a diplomei de studii superioare de licență/masterat în domeniul turismului sau o copie a certificatului de absolvire a cursurilor de perfecționare profesională.*

Prin prisma celor enunţate, se propune abrogarea următoarelor prevederi: art.4 alin.(3) litera d), art.6 litera r), art.13 litera e), modificarea art.38 alineatul (1) şi (2), abrogarea alineatelor (3) şi (4) ale art.38.

**3. Aspectul privind supravegherea conformității serviciilor turistice**

La acest aspectmenţionăm că, Legea nr. 352/2006 a fost amendată prin intermediul Legii nr.185 din 21 septembrie 2017 pentru modificarea şi completarea unor acte legislative, în contextul reformei controalelor şi a actelor permisive.

Astfel, conform completărilor operate în art.8 alin.(4) al Legii nr.352/2006 *„(4) Controlul calităţii serviciilor turistice prestate se efectuează de către Agenţia pentru Protecţia Consumatorilor şi Supravegherea Pieţei în conformitate cu prevederile Legii nr. 131/2012 privind controlul de stat asupra activităţii de întreprinzător, în baza petiţiilor şi a sesizărilor consumatorilor privind calitatea nesatisfăcătoare a serviciilor turistice prestate.”*

De altfel, domeniul supravegherii conformității serviciilor turistice a fost atribuit Agenţiei pentru Protecția Consumatorilor şi Supravegherea Pieţei anterior, prin intermediul Legii pentru modificarea şi completarea unor acte legislative nr. 230  din  23.09.2016.

În context, prin intermediul prezentului proiect se propune abrogarea literei e) alineatul (2) art.5.

**4. Abrogarea anumitor norme care sunt improprii domeniului turismului**

Prin intermediul proiectului se dispune abrogarea anumitor norme care, la momentul actual, sunt improprii domeniului turismului, reieşind din faptul că, conform amendamentelor la cadrul legal, acestea au fost conferite altor autorităţi.

**1)** Se propune abrogarea literei g) alin.(3) art.4, din considerentul că, asigurarea securităţii turiștilor, apărarea drepturilor şi intereselor legitime ale acestora reprezintă, în virtutea funcţiilor conferite prin cadrul legal, o atribuție a organelor de poliție, precum şi ale altor organe implicate în procesul de apărarea a drepturilor şi intereselor legitime ale acestora, precum ar fi Agenţia pentru Protecția Consumatorilor şi Supravegherea Pieţei.

**2)** Cu referire la abrogarea literei i) a aceluiași alineat - evocăm că, cadrul legal la moment nu face distincție între procedura de eliberare a vizelor de intrare în ţară pentru vizitatorii străini, urmînd a fi aplicate prevederile generale.

**3)** Privind abrogarea literei j) art.4- obligaţia privind amenajarea şi dotarea punctelor de trecere a frontierei de stat cu facilităţi turistice este o obligație proprie autorităţilor publice locale, în temeiul art.14 alin.(2) litera o) al Legii nr. 436-XVI  din  28.12.2006 privind administraţia publică locală.

La fel, conform art.35 alin. (4) al Legii nr.215/2011 cu privire la frontiera de stat, *„Cheltuielile de construcție şi amenajare a punctelor de trecere internaţionale şi interstatale sînt suportate de Guvern, iar a celor locale – de autorităţile administraţiei publice locale.”*

**4)** Abrogarea literei g) alin.(2) art.5 se propune în contextul în care, respectiva atribuție va trece deja la Agenţia Servicii Publice care, conform pct.2 al Statutului Instituţiei Publice „Agenţia Servicii Publice” aprobat prin Hotărîrea Guvernului nr.314/2017 „*este o instituție publică, fondată de Guvern, care deleagă exercitarea funcţiei de fondator Cancelariei de Stat, a cărei activitate are scopul de a facilita şi eficientiza procesul de prestare a serviciilor publice.”*

La fel, se propune abrogarea literei j) a art.6, din considerentul că, funcţia privind ţinerea evidenţei patrimoniului turistic va fi deja transmisă Agenţiei Servicii Publice, precum şi a literei x) - ţinerea Registrului turismului.

În context, către Agenţia Servicii Publice se propune inclusiv trecerea funcțiilor privind:

- înregistrarea rutelor turistice, prin modificarea literei n) a art.6;

- evidenţa şi monitorizarea patrimoniului turistic, prin modificarea art.9 alin.(2);

- efectuarea clasificării structurilor de primire turistică, prin eliberarea certificatelor de clasificare a structurilor de primire turistică - modificarea art.6 lit.m), art.18 alin.(4); art.181, art.182.

- ţinerea Registrului structurilor de primire turistică - modificarea art.18 alin.(4);

Ulterior, în virtutea dispozițiilor finale şi tranzitorii ale prezentului proiect, urmează a fi elaborate şi aprobate de către Guvern, modificările operate la actele normative conexe implementării prezentului proiect, inclusiv la Hotărîrea Guvernului nr.314/2017*.*

**5)** Privind abrogarea literei h) alin.(2) art.5 - evocăm că, obiectivul privind crearea unui climat investițional favorabil pentru atragerea investiţiilor autohtone şi străine în domeniul turismului trece deja la Agenţia de Investiţii, entitate care se propune a fi fondată de către Guvern, şi care prevede că, Agenția Turismului, autoritate administrativă centrală subordonată Guvernului, se reorganizează prin fuziune (absorbție) cu Agenția de Investiţii, cu trecerea drepturilor şi obligațiilor persoanei juridice absorbite la persoana juridică absorbantă.

În acelaşi context se propune modificarea art.6 litera a), abrogarea literelor d), g) şi i) art.6 al legii.

**6)** Abrogarea literei k) a art.6 şi modificarea art.35 alin.(1) şi (3) - avizarea documentației de urbanism privind zonele şi stațiunile turistice, precum şi documentației referitoare la construcțiile din domeniul turismului - menţionăm că, această funcţie este de competenţa autorităţilor publice locale, conform art.14 lit.f) al Legii nr. 436-XVI  din  28.12.2006 privind administraţia publică locală.

**7) Abrogarea art.7 privind funcţionarea Consiliul Consultativ pentru Turism -** propunem spre abrogare aceste norme din considerentul inoportunității prezenței unui astfel de organ consultativ, în măsura în care potrivit Regulamentului cu privire la organizarea şi funcţionarea Ministerului Economiei şi Infrastructurii (entitate căreia i se atribuie funcţia de elaborare a politicilor în domeniul turismului), aprobat prin Hotărîrea Guvernului nr.690/2017, „*în cadrul Ministerului se instituie un colegiu. În componenţa colegiului, la propunerea ministrului, pot fi incluşi şi reprezentanţi ai altor autorităţi publice centrale, precum şi reprezentanţi ai mediului academic, ai mediului de afaceri şi ai societăţii civile.”*

**8)** **Prin modificarea art.14 alin.(1) lit.m**) - se propune exonerarea de la obligaţia turoperatorilor şi a agențiilor de turism de a prezenta Ministerului Economiei şi Infrastructurii a dărilor de seamă statistice şi financiare, în termenele stabilite de lege, această obligație fiind valabilă doar în raport cu organele de statistică. Or, prezentarea către MEI a acestei informaţii este lipsită de eficiență, de vreme ce organele de statistică sunt investite cu funcţia studierii şi acumulării acestor date.

**9)** Referitor la funcţia privind **eliberarea certificatelor de clasificare a structurilor de primire turistică** - considerînd principiile de activitate ale administraţiei publice centrale, potrivit cărora ministerele sunt entitățile abilitate cu dreptul de elaborare a politicilor, dar nu a actelor permisive/confirmative, considerăm judicioasă amendarea Legii nr. 352/2006, cu atribuirea acestei funcţii către Agenţia Servicii Publice, inclusiv funcţia de posesie a Registrului structurilor de primire turistică.

Evidenţiem că, propunerea vizată nu implică necesitatea majorării numărului efectivului limită al Agenţiei Servicii Publice.

**10)** Abrogarea literei g) a art.19- intervine în măsura în care conform Legii nr.185/2017 privind modificarea şi completarea unor acte legislative, activitatea în domeniul turismului nu va mai constitui o activitate licențiată.

**11)** Abrogarea literei a) alin.(6) art.29 - prin intermediul Legii nr.235 din 26.10.2012 pentru modificarea şi completarea unor acte legislative, certificatul care demonstrează înregistrarea întreprinderii sau organizației, a fost exclus din Nomenclatorul actelor permisive, eliberate de autorităţile emitente persoanelor fizice şi persoanelor juridice pentru practicarea activităţii de întreprinzător, anexat Legii nr.160 din 22 iulie 2011 privind reglementarea prin autorizare a activităţii de întreprinzător.

**Descrierea gradului de compatibilitate a prevederilor proiectului cu legislația Uniunii Europene**

Prezentul proiect de act normativ nu contravine legislației Uniunii Europene.

**Fundamentarea economico-financiară**

Adoptarea şi implementarea proiectului nu implică cheltuieli financiare.

**Iurie CIOCAN,**

**Director**

**Centrul de implementare a Reformelor**